കണ്ണീര്ത്തീരമായി കൂട്ടിക്കല് പ്രണയിച്ചതും പ്രാണനെടുത്തതും മണ്ണ് മണ്ണിനെ പ്രണയിച്ചും വിശ്വസിച്ചും ജീവിതം കോര്ത്തെടുത്തവരുടെ നാടാണ് കൂട്ടിക്കല്. കുടിയേറി പാര്ത്തവര് മണ്ണില് വിയര്പ്പൊഴുക്കി പൊന്നുവിളയിച്ചെടുത്തു. ഏറെയും കര്ഷക കുടുംബങ്ങള്. മണ്ണിന്റെ ഗന്ധമറിയാത്ത ഒരാള് പോലുമുണ്ടാകില്ല. ഇവിടെയുള്ള ഭൂരിഭാഗം പേരുടെയും വരുമാനം കൃഷിയാണ്. തങ്ങള് പ്രണയിച്ച ഭൂമി തന്നെ ഗ്രാമത്തിന്റെ പ്രാണനെടുത്തതിന്റെ ആഘാതത്തില് നിന്നും നാട്ടുകാര് മുക്തരായിട്ടില്ല. ഉരുള്പൊട്ടി പുല്ലകയാര് കരകവിഞ്ഞൊഴുകിയതോടെ കൂട്ടിക്കല് എന്ന ഗ്രാമത്തിന്റെ പ്രതീക്ഷ തന്നെയില്ലാതാവുകയായിരുന്നു. പുല്ലകയാറിന്റെ തീരത്തുള്ള കൂട്ടിക്കല് ടൗണ് വെള്ളം കയറി നശിച്ചു. കല്ലും മണ്ണും മരകക്ഷണങ്ങളും പുഴയിലും റോഡില് വന്നടിഞ്ഞു. നിരവധിയാളുകളുടെ സ്വപ്നം തകര്ത്തെറിഞ്ഞ് വീടുകളുടെ അവശിഷ്ടങ്ങള് നിറഞ്ഞിരിക്കുന്നത് സങ്കടകാഴ്ച്ചയായി. ടൗണിനെ പഴയ അവസ്ഥയിലേയ്ക്ക് വീണ്ടെടുക്കാന് ദിവസങ്ങളുടെ കഠിന പ്രയത്നം വേണ്ടി വരും. വ്യാപാര സ്ഥാപനങ്ങളിലും വീടുകളിലും വെള്ളം കയറി ചെളി അടിഞ്ഞതോടെ ശുചീകരണം ഏറെ ബുദ്ധിമുട്ടാണ്. റോഡുകള് ചെളികള് നിറഞ്ഞിരിക്കുകയാണ്. നാട്ടുകാരും സന്നദ്ധ സേന പ്രവര്ത്തകരും ചേര്ന്ന് ശുചീകരണം നടത്തുന്നു. ഗ്രാമപഞ്ചായത്ത് ഓഫീസില് ചെളി നിറഞ്ഞിരിക്കുന്നതിനാല് പ്രവര്ത്തനം തടസപ്പെട്ടു. ചെളി നിറഞ്ഞ വീടുകളും കടകളും കഴുകി വൃത്തിയാക്കാന് ദിവസങ്ങള് വേണ്ടി വരും. പല വീടുകളിലും ചെളി നിറഞ്ഞ് വീട്ടുപകരണങ്ങള് ഭൂരിഭാഗവും നശിച്ചിരിക്കുകയാണ്. കൂട്ടിക്കല് ടൗണിലെ വ്യാപാരികള്ക്ക് ലക്ഷങ്ങളുടെ നാശനഷ്ടമാണ് ഉണ്ടായിരിക്കുന്നത്. പലയിടങ്ങളിലെയും വൈദ്യുതി ബന്ധവും തകരാറിലാണ്. നിരവധിയിടങ്ങളില് വൈദ്യുതി പോസ്റ്റുകള് കടപുഴകി വീണു. വൈദ്യുതി ബന്ധം പുനഃസ്ഥാപിക്കാന് കെ. എസ്. ഇ. ബി അധികൃതര് നടപടികള് ആരംഭിച്ചിട്ടുണ്ട്. കിണറുകളില് ചെളി നിറഞ്ഞതിനാല് ശുദ്ധജലത്തിന്റെ ക്ഷാമവും ഇവിടങ്ങളില് നേരിടേണ്ടി വരുന്നുണ്ട്. ക്യാമ്ബുകളില് കഴിയുന്നവര്ക്ക് ആഹാരവും വസ്ത്രങ്ങളും കടിവെള്ളവും എത്തിച്ച് നല്കാന് അധികാരികളും വിവിധ സംഘടനകളും രംഗത്ത് എത്തിയിട്ടുണ്ട്. മുക്കുളത്തിന് താഴ്ഭാഗത്ത് ഉരുള്പൊട്ടിയതോടെ ഇളംകാട്ടിലെ നിരവധി വീടുകളാണ് തകര്ന്നത്. റോഡ് തകര്ത്ത് മലവെള്ളപ്പാച്ചില് എത്തിയതോടെ പുതിയൊരു പുഴ കൂടി രൂപപ്പെട്ടു. ഇവിടെയുണ്ടായ ഉരുള്പൊട്ടല് ഷാലറ്റ് എന്ന യുവാവിന്റെ ജീവനെടുത്തു. രാജേഷ് പുതുവേലി, ബേബി ഓലിയ്ക്കല്, ഫാസിലി പെരുമ്ബ്രയില്, മധു തവാരണയില് എന്നിവരുടെ വീടുകള് പൂര്ണമായും തകര്ന്നു. ഉമ്മര് മുക്കോലിക്കല്, സുഗുമാരന് കുരുവിക്കാട്ട്, ഹംസാ കാരക്കാട്ട്, കുഞ്ഞുമോന് വടക്കേമല, നജീബ് പാലകുന്നേല്, ജസ്റ്റിന് ചെമ്ബത്തിനാല്, ആസാദ് ഞൊണ്ടമാക്കല്, മെയ്തീന്കുട്ടി കാരയ്ക്കാട്ടില്, അഹമ്മദ്കുട്ടി ആലസംപാട്ടില് എന്നിവരുടെ വീടുകള് ഭാഗികമായി തകര്ന്നു.